Eneritz Zeberio Artetxe

Eneritz Zeberio Artetxe (Ondarroa, Bizkaia, 1984ko abuztuaren 18a) ondarroar dantzaria, koreografoa eta irakaslea da. Koreografia eta interpretazioa irakaslea da Dantzerti edo Euskadiko Arte Dramatiko eta Dantza Goi Mailako Eskolan, Bilbon.

Irakaskuntzatik aparte landu izan dituen arloak arte ezsenikoen sorkuntza, ikerketa eta mediazioa dira, eremu teoriko zein praktikoan.

## Bizitza 
### Ikasketak 
Ondarroan egin zituen oinarrizko ikasketak; ondoren, Publizitate eta Harreman Publikoetan lizentziatura ikasi zuen EHUn . Dantza arloari dagokionez formazio anitza jaso zuen eta hainbat dantza konpainiatan parte hartu izan du, dantzari zein koreografo gisa. Horrela, 2008an Bartzelonan, Estudi Anna Maleras-en dantza garaikideko heziketa jaso zuen. Geroago, 2009an Buenos Aireseko Aérea eskolan, Dantza bertikala ikasi zuen. Berriro Bartzelonara itzulita, 2011n, Espai Marabal-en *Teatre i intervenció social* (Antzerkia eta esku-hartze soziala) ikastaroa egin zuen. Horrez gain, 2015ean Bartzelonako Institut del Teatre Dantzaren Goi-Kontserbatorioan Dantzako goi mailako titulua atera zuen, koreografia eta interpretazio espezialitateetan.

Arte ezseniko familiarretan formatzeko beka jaso zuen 2016ean Kimu programaren bidez (DSS2016); Donostia Europako Kultur Hiriburua izan zen unean sortutako egitasmoa, hain zuzen ere.

Workshop eta programa espezifikoen bidez osatu izan du bere dantzari formakuntza akademikoa Bartzelonan, Bruselan, Londresen, Kopenhagen eta Buenos Airesen, besteak beste.

*“Aharitopeka”* (2016) eta “*Egurra”* (Premi Delfí Colomer 2017) proiektuetan ere parte hartu zuen. 

*“EGURRA”* ikuskizunean, objektu baten inguruko hausnarketaren ondorioz, egurrezko makila oinarri hartuta Euskal Herria eta Catalunyaren arteko loturak bilatu zituen; tradizioa eta gaur egungo musikaren arteko lotura eginez.

Hortik aparte, dantza formulazio berrien hausnarketarako laborategi gisa, 2018an *Ma Kolektiboa* sortu zuen Oihane Enbeita eta Andoni Gartziarekin batera. Joseba Jaka Sorkuntza Beka jaso zuten antzerki lan bat sortzera zuzendutakoa. Horrela, taldeak “*LUA KASTORE”* ikuskizuna sortu zuen 2019an, eta izen bereko protagonistaren barneko bidaia izango zuen oinarri. Gartzia diseinu grafikoan eta ikus-entzunezkoetan aritu zen, Zeberio dantzaren alorrean, Enbeitak antzerkia eta hitza landu izituen. Enbeitak argitu zuenez, *Lua*-k Hawaiiko arte martzialetan hezurrak haustea helburu daukan diziplinari egiten zion keinu; eta *Kastore*-k kastore animaliari, «ingurumena moldatzen duena, gizakiak bezala».

2019. urtean, hogeita hamar minutuko koreografia bat sortu zuen Maitane Sarralderekin elkarlanean, “*CAIDA IMAGINARIA”* deitu ziotena. Lan horretan, zintzilikatuta zeuden gorputzek hegan egiten zuten eta grabitatea desafiatzen zuten. Ikuskizuna Getxoko Muxikebarrin erakutsi zuten.

*“Pensaviento”* (dantza bertikala) eta *“La Lola baila”*, ikuskizunak izan ziren bera eta arte ezseniko familiarraren arteko zubi.

Konpainia hauekin lan egin izan du : Nuria Perez Danza, La GLO Circo, Logela Multimedia, La Mandarina, Cia Monton de paja & trigo, Circo delicia, Deambulants, Oniric events, Tea Guariscio o Medem productions.

Horrez gain, 55. Durangoko Azokako spoteko protagonista izan zen 2020an. TaupaDA! izan zen urte hortako Azokaren leloa, eta bideoak ere ideia horrekin jolastu nahi izan zuen. Bihotz baten taupadak ematen zion hasiera iragarkiari, spotean paisaia grisa agertzen zen, isiltasunean, eta Zeberiok, bere mugimenduekin kolorea ematen zion zuri-beltzari. Hain zuzen, Ane Pikaza aktore eta ilustratzaile bilbotarrak egindako kartelean agertzen ziren ilustrazioak ziren Zeberioren eskutik ateratzen zirenak.

2025ean, *“NIJOYOME”* dantza ikuskizunean hartu zuen parte. Adin guztietarako espektakulua zen eta gizaki guztiok barruan dugun unibertsoa helarazi nahi zion ikusleari; mugitzen ari den unibertso bat beti baitago aktibo. Lanaren egilea eta zuzendari eszenikoa Nuria Perez izan zen eta Elene Carreto eta Sirah Badiolarekin batera aritu zen dantzan Zeberio. 

## Lanak 
### Sorkuntza propioak 
## Sariak     
   2013an, Sortutakoak *ON* 

   2015ean, Kimu programa. Arte ezseniko familiarretan espezializazio programa. DSS2016. 

   2016an, Premi Delfi Colomer. *"EGURRA"* proiektuari, Zuzendaritza Oriol Escursellekin batera

  2018an, Joseba Jaka Sorkuntza Beka 

## Erreferentziak 
## Ikus, gainera 
Keu Agirretxearen  *Geruzak bat*. Eneritz Zeberio dantzan, Bideo ofiziala Leire Ikaran eta Beñat Bidegainena.

Eneritz Zeberioren dantza ikuskizunak